作者:李白
標題:書懷贈南陵常贊府
內容:歲星入漢年，方朔見明主。調笑當時人，中天謝雲雨。一去麒麟閣，遂將朝市乖。故交不過門，秋草日上階。當時何特達，獨與我心諧。置酒淩歊臺，歡娛未曾歇。歌動白紵山，舞迴天門月。問我心中事，為君前致辭。君看我才能，何似魯仲尼。大聖猶不遇，小儒安足悲。雲南五月中，頻喪渡瀘師。毒草殺漢馬，張兵奪雲旗。至今西二河，流血擁僵屍。將無七擒略，魯女惜園葵。鹹陽天下樞，累歲人不足。雖有數鬥玉，不如一盤粟。賴得契宰衡，持鈞慰風俗。自顧無所用，辭家方來歸。霜驚壯士發，淚滿逐臣衣。以此不安席，蹉跎身世違。終當滅衛謗，不受魯人譏。